Document ID: 32009D0140

32009D0140
L 048/13
SLUŽBENI LIST EUROPSKE UNIJE
10.02.2009.
ODLUKA KOMISIJE
od 10. veljače 2009.
o neobjavljivanju upute na normu EN 3-9:2006 „Prenosivi aparati za gašenje požara -Dio 9.: Dodatni zahtjevi uz EN 3-7 za tlačni otpor aparata za gašenje ugljičnim dioksidom”, u skladu s Direktivom 97/23/EZ o tlačnoj opremi
(priopćena pod brojem dokumenta C(2009) 666)
(Tekst značajan za EGP)
(2009/140/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu 97/23/EZ Europskog parlamenta i Vijeća od 29. svibnja 1997. o usklađivanju zakonodavstava država članica u odnosu na tlačnu opremu (1), a posebno njezin članak 6.,
uzimajući u obzir mišljenje Stalnog odbora osnovanog u skladu s člankom 5. Direktive 98/34/EZ Europskog parlamenta i Vijeća od 22. lipnja 1998. o utvrđivanju postupka pružanja informacija u području tehničkih normi i propisa te pravila za usluge informacijskog društva (2),
budući da:
(1)
Direktivom 97/23/EZ propisuje se da se tlačna oprema i sklopovi mogu staviti na tržište i staviti u upotrebu samo ako nakon pravilnog postavljanja i održavanja te korištenja u namijenjenu svrhu ne ugrožavaju zdravlje i sigurnost osoba te, gdje je potrebno, domaćih životinja i imovine.
(2)
Pretpostavlja se da tlačna oprema i sklopovi udovoljavaju osnovnim zahtjevima iz Priloga I. Direktivi 97/23/EZ ako su sukladni nacionalnim normama koje odražavaju usklađene norme za koje su brojevi uputa objavljeni u Službenom listu Europske unije.
(3)
U skladu s člankom 6. Direktive 97/23/EZ, Švedska je uložila formalni prigovor na normu EN 3-9:2006 koju je donio Europski odbor za standardizaciju (CEN) 2. studenoga 2006., za koju upute još nisu objavljene u Službenom listu Europske unije.
(4)
Švedska smatra da odjeljci 4., 5.1., 5.2., 5.4., 6. i 8. norme EN 3-9:2006 ne udovoljavaju osnovnim uvjetima Direktive 97/23/EZ.
(5)
U pogledu odjeljka 4. (materijali) norme EN 3-9:2006, Švedska smatra da su priložene samo osnovne informacije i da stoga nije moguće propisati tehnička rješenja za materijalne zahtjeve iz točke 4. Priloga I. Direktivi 97/23/EZ. Točan odabir materijala je u tom kontekstu ključan element za postizanje nekoliko osnovnih sigurnosnih zahtjeva za tlačnu opremu u skladu s odnosnim zahtjevom Mandata M/071 prema CEN-u.
(6)
Odjeljak 4. norme EN 3-9:2006 ne navodi vrste materijala koje je potrebno upotrijebiti. Norma isključuje samo korištenje nemetalnih materijala za tijela uređaja za upravljanje te zahtijeva da su materijali sastavnih dijelova koji mogu stupiti u kontakt sa sadržajem sukladni i sa sadržajem i s materijalom drugih sastavnih dijelova. Stoga, zbog nedostatnih konkretnih tehničkih specifikacija, odjeljak 4. norme EN 3-9:2006 ne može omogućiti pretpostavku sukladnosti sa zahtjevima iz točke 4. Priloga I. Direktivi 97/23/EZ.
(7)
U pogledu odjeljka 5. (dizajn) norme EN 3-9:2006, a posebno odjeljaka 5.1. i 5.2., Švedska je mišljenja da isti ne sadrže tehničke zahtjeve u odnosu na dizajn spremnika za ugljični dioksid za odgovarajuću snagu u pogledu zadržavanja tlaka. Švedska smatra da te klauzule nisu sukladne s točkama 2.3. i 2.9. Priloga I. Direktivi 97/23/EZ.
(8)
Odjeljci 5.1. i 5.2. norme EN 3-9:2006 ne sadrže specifične zahtjeve u vezi s dizajnom cilindra i uređaja za upravljanje, niti detaljno tehničko rješenje kojim bi se zajamčilo sigurno punjenje i pražnjenje. Oni, stoga, nisu dovoljni da bi se pretpostavila sukladnost sa zahtjevima sigurnog rukovanja i rada iz točke 2.3. te sigurnog punjenja i pražnjenja iz točke 2.9. Priloga I. Direktivi 97/23/EZ.
(9)
Švedska također smatra da odjeljak 5.4. norme EN 3-9:2006 nije sukladan s točkom 2.11.2. Priloga I. Direktivi 97/23/EZ.
(10)
Odjeljkom 5.4. norme EN 3-9:2006 navodi se da se sigurnosni uređaj temeljen na membranskom disku aparata za gašenje mora aktivirati kada je tlak između 10 % više od najvećeg dozvoljenog tlaka PS i testnog tlaka PT. Membranski disk se u normi klasificira kao sigurnosni dodatak. Međutim, membranski disk nije uobičajeni uređaj za ograničavanje tlaka, nego zaštitni uređaj s namjerom ograničavanja štete u slučaju prekomjernog punjenja ili pražnjenja. Nadalje, točkom 2.11.2. Priloga I. Direktivi 97/23/EZ o uređajima za ograničavanje tlaka zahtijeva se da su ti uređaji dizajnirani tako da tlak trajno ne prelazi najveći dozvoljeni tlak PS te da samo kratkotrajni udar smije prijeći PS, a čak i tom slučaju samo 10 %. Stoga ovaj odjeljak ne može omogućiti pretpostavku sukladnosti s Direktivom 97/23/EZ.
(11)
Prema mišljenju Švedske, odjeljak 6. norme EN 3-9:2006 (proizvodnja sastavljenih aparata za gašenje) za cilj ima, sukladno svom Prilogu ZA, zajamčiti sukladnost sa zahtjevima iz točke 2.8. (Sklopovi) Priloga I. Direktivi 97/23/EZ. Međutim, točka 2.8. Priloga I. istoj Direktivi više je vezana za dizajn, a ne za proizvodnju sastavljenih aparata za gašenje.
(12)
Točka 2.8. Priloga I. DirektivI 97/23/EZ sadrži zahtjeve za dizajn sklopova kako bi se zajamčila prikladnost različitih sastavnih dijelova, njihova pravilna ugradnja i sklapanje u integriranu i funkcionalnu cjelinu. Točka 3. Priloga I. istoj Direktivi sadrži detaljne zahtjeve vezane uz proizvodnju.
(13)
Odjeljak 6. norme EN 3-9:2006 ne sadrži specifične zahtjeve u pogledu dizajna. On sadrži samo opće informacije o dizajnu i proizvodnji što nije dovoljno da bi se pretpostavila sukladnost sa zahtjevima iz točke 2.8. Priloga I. Direktivi 97/23/EZ. Nadalje, može doći do zabune budući da sadržaj ovog odjeljka ne odgovara odgovarajućim zahtjevima Direktive.
(14)
Naposljetku, Švedska smatra da odjeljak 8. norme EN 3-9:2006 nije sukladan sa zahtjevima iz točke 3.3. Priloga I. Direktivi 97/23/EZ s obzirom da nedostaju dva najvažnija parametra, a to su najveći dozvoljeni tlak PS i najveća dozvoljena temperatura (TSmax).
(15)
Direktiva 97/23/EZ u točki 3.3. Priloga I. sadrži detaljne zahtjeve u vezi sa stavljanjem na tržište i označivanjem tlačne opreme. Isti za svu tlačnu opremu uključuju informacije o osnovnim najvećim/najmanjim dozvoljenim ograničenjima.
(16)
Odjeljak 8. norme EN 3-9:2006 sadrži zahtjeve za obilježavanje najvećeg dozvoljenog tlaka PS, ali ne i zahtjeve za obilježavanje najviše i najniže dozvoljene temperature (TSmin/TSmax). Stoga nije moguće pretpostaviti sukladnost s točkom 3.3. Priloga I. Direktivi 97/23/EZ.
(17)
Pored toga, nije jasno odnosi li se ukupna procjena strukture i sadržaja norme EN 3-9:2006 samo na zahtjeve za dizajn sklopova (prenosivi tlačni aparati za gašenje) ili također obuhvaća dizajn sastavnih dijelova i proizvodnu fazu sklopa. Navedena norma može dovesti do zabune zbog svog područja primjene i odnosa između uvjeta normi i osnovnih zahtjeva Direktive 97/23/EZ.
(18)
Stoga, na temelju norme EN 3-9:2006, informacija prikupljenih tijekom savjetovanja s nacionalnim nadležnim tijelima, CEN-om i gospodarskim sektorom te nakon ocjene svih aspekata iz tog područja, usklađena norma EN 3-9:2006 ne udovoljava osnovnim zahtjevima Direktive 97/23/EZ.
(19)
Stoga se upute na normu EN 3-9:2006 ne objavljuju u Službenom listu Europske unije,
DONIJELA JE OVU ODLUKU:
Članak 1.
Uputa na normu EN 3-9:2006 „Prenosivi aparati za gašenje požara- Dio 9.: Dodatni zahtjevi uz EN 3-7 za tlačni otpor aparata za gašenje ugljičnim dioksidom” ne objavljuje se na popisu normi koje objavljuje Službeni list Europske unije.
Članak 2.
Ova je Odluka upućena državama članicama.
Sastavljeno u Bruxellesu 10. veljače 2009.

Labels: 1
20
7
18
15